KOMISIJOS SPRENDIMAS
2006 m. balandžio 28 d.
iš dalies keičiantis sprendimus 2005/710/EB, 2005/733/EB ir 2005/758/EB bei pratęsiantis jų taikymo laikotarpį dėl tam tikrų apsaugos priemonių, susijusių su labai patogenišku paukščių gripu, Rumunijoje, Turkijoje ir Kroatijoje
(pranešta dokumentu Nr. C(2006) 1710)
(Tekstas svarbus EEE)
(2006/321/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 7 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (2), ypač į jos 22 straipsnio 6 dalį,
kadangi:
(1)
Paukščių gripas yra užkrečiama virusinė naminių ir kitų paukščių liga, sukelianti mirtį ir sutrikimus, kurie gali greitai pasiekti epizootinį mastą ir taip sukelti rimtą grėsmę gyvūnų ir visuomenės sveikatai bei labai sumažinti paukštininkystės pelningumą. Kyla pavojus, kad ligos sukėlėjas gali būti įvežtas į Bendriją vykstant tarptautinei prekybai gyvais naminiais paukščiais, kitais gyvais paukščiais ir tam tikrais jų produktais.
(2)
Po paukščių gripo epidemijos protrūkio, kurį pirmiausia 2003 m. gruodžio mėn. pietryčių Azijoje sukėlė didelio patogeniškumo viruso štamas H5N1, Komisija patvirtino kai kurias su paukščių gripu susijusias apsaugos priemones. Tarp tokių priemonių pirmiausia buvo 2005 m. spalio 13 d. Komisijos sprendimas 2005/710/EB dėl tam tikrų apsaugos priemonių, susijusių su įtarimu dėl labai patogeniško paukščių gripo Rumunijoje (3), 2005 m. spalio 19 d. Komisijos sprendimas 2005/733/EB dėl tam tikrų apsaugos priemonių atsiradus įtarimui dėl labai patogeniško viruso sukelto paukščių gripo Turkijoje ir panaikinantis Sprendimą 2005/705/EB (4) ir 2005 m. spalio 27 d. Komisijos sprendimas 2005/758/EB dėl tam tikrų apsaugos priemonių, susijusių su įtarimu dėl labai patogeniško paukščių gripo Kroatijoje ir panaikinantis Sprendimą 2005/749/EB (5).
(3)
Nuo tada, kai buvo priimti Sprendimai 2005/710/EB, 2005/733/EB ir 2005/758/EB, stebėjimo metu nauji paukščių gripo atvejai buvo kelis kartus patvirtinti Rumunijoje, Turkijoje ir Kroatijoje. Taigi šiuose sprendimuose numatytų apribojimų taikymas minėtoms šalims turėtų būti pratęstas iki 2006 m. liepos 31 d.
(4)
Todėl reikėtų atitinkamai iš dalies pakeisti Sprendimus 2005/710/EB, 2005/733/EB ir 2005/758/EB.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/710/EB 4 straipsnyje data „2006 m. balandžio 30 d.“ keičiama į „2006 m. liepos 31 d.“
2 straipsnis
Sprendimo 2005/733/EB 6 straipsnyje data „2006 m. balandžio 30 d.“ keičiama į „2006 m. liepos 31 d.“
3 straipsnis
Sprendimo 2005/758/EB 5 straipsnyje data „2006 m. balandžio 30 d.“ keičiama į „2006 m. liepos 31 d.“
4 straipsnis
Valstybės narės nedelsdamos imasi šiam sprendimui įvykdyti reikalingų priemonių ir jas paskelbia. Jos nedelsdamos apie tas priemones praneša Komisijai.
5 straipsnis
Šis sprendimas skirtas valstybėms narėms.
Priimta Briuselyje, 2006 m. balandžio 28 d.